ज्यादातर हिस्सों में 2-4 डिग्री तापमान बढ़ेगा, MP-CG और महाराष्ट्र में बारिश की संभावना
IMD - India Meteorological Department Weather Forecast  मौसम विभाग का अनुमान है कि अगले दो दिनों में मध्यप्रदेश, ओडिशा, महाराष्ट्र और छत्तीसगढ़ में गरज-चमक के साथ तेज हवाएं भी चल सकती हैं।
मौसम विभाग (IMD) ने शनिवार को कहा कि अगले पांच दिनों में देश के अधिकांश हिस्सों में 2 से 4 डिग्री तापमान बढ़ने की उम्मीद है। वहीं, अगले दो दिनों में मध्यप्रदेश, ओडिशा, महाराष्ट्र और छत्तीसगढ़ में तेज हवाओं के साथ बारिश की संभावना है। साथ ही राजस्थान मौसम विभाग ने भी अगले 10 जिलों में बारिश की आशंका जताई है।
बता दें कि, अप्रैल की शुरुआत में IMD ने कहा था कि नॉर्थ-वेस्ट और प्राय-द्वीपीय क्षेत्र के हिस्सों को छोड़कर देश में अप्रैल से जून तक सामान्य से अधिक तापमान रहेगा।
यूपी-बिहार, छत्तीसगढ़ समेत 10 राज्यों में गर्मी बढ़ेगी
IMD के डायरेक्टर मृत्युंजय महापात्र ने बताया कि क्लाइमेट में बदलाव आने से ग्लोबल लेवल पर तापमान में वृद्धि हो रही है। उन्होंने कहा कि अगले दिनों में बिहार, झारखंड, उत्तर प्रदेश, ओडिशा, पश्चिम बंगाल, छत्तीसगढ़, महाराष्ट्र, गुजरात, पंजाब और हरियाणा के कुछ हिस्सों में काफी अधिक गर्मी रहने की उम्मीद है। गर्म हवाएं चल सकती है।
भोपाल में तेज बारिश-ओले गिरे; इंदौर भी भीगा; MP में 15 अप्रैल तक तेज गर्मी के आसार नहीं
मध्यप्रदेश में एक बार फिर मौसम ने करवट बदली है। राजधानी भोपाल दोपहर करीब 3 बजे तेज हवाएं चलनी लगी। इसके थोड़ी देर बाद तेज बारिश शुरू हो गई। शहर के शिवाजी नगर इलाके में ओले भी गिरे। इंदौर में भी शाम को बादल छाए और गरज के साथ बारिश हुई। इस दौरान हवा-आंधी भी चलती रही। गुना और विदिशा में भी पानी गिरा है। रीवा और रायसेन में बादल छाए रहे। पूरी खबर पढ़िए...
राजस्थान के 10 जिलों में बारिश के आसार
मौसम केन्द्र जयपुर के निदेशक राधेश्याम शर्मा ने शुक्रवार को पूर्वी राजस्थान के उदयपुर, कोटा संभाग में मेघगर्जन के साथ कहीं-कहीं हल्की से मध्यम बारिश होने की संभावना जताई।
उन्होंने बताया कि इस सिस्टम का असर उदयपुर, बांसवाड़ा, डूंगरपुर, चित्तौड़गढ़, झालावाड़, बारां और कोटा जिलों के आसपास के एरिया में देखने को मिल सकता है। रविवार को भी इस सिस्टम का असर आंशिक रूप से राजस्थान के कुछ हिस्सों में रह सकता है। पूरी खबर पढ़िए...
1901 के बाद से इस साल सबसे ज्यादा तपा फरवरी
IMD के अनुसार, 1901 में जबसे रिकॉर्ड रखने की शुरुआत हुई तबसे 2023 में भारत में फरवरी महीने में सबसे ज्यादा तापमान दर्ज किया गया था। औसत तापमान 29.5 डिग्री हो गया था। हालांकि, बारिश ने मार्च में मौसम ठंडा बना रहा।